20.9.2022
ET
Euroopa Liidu Teataja
C 361/9 Neljapäev, 24. märtsi 2022
22. nõuab, et EL mõtleks põhjalikult läbi oma strateegiad, mille eesmärk on tagada täielik sõltumatus Venemaa tarnetest seoses kriitilise tähtsusega toorainetega, ning rõhutab, et tagasiteed tavapärase tegevuse juurde ei ole; nõuab tarneahelate ümberkujundamist ja kaubanduse jätkamist viisil, mis tagab sõltumatuse Venemaa tarnetest;
23. nõuab, et juurdepääsu energiatõhususe meetmetele edendataks ja lihtsustataks, et vähendada põllumajandustootjate ja kalurite energiakulusid; märgib, et kuigi põllumajandusettevõtetes on tohutu potentsiaal toota taastuvat tuule- ja päikeseenergiat, on väikesemahuliste taastuvate energiaallikate kasutamisel endiselt suuri takistusi ja probleeme; palub, et komisjon ja riiklikud ametiasutused kõrvaldaksid põllumajandustootjate peamisi takistusi taastuvenergia tootmisel, milleks on keerukad loa- ja toetusmenetlused, suured investeerimiskulud, pikad tasuvusajad ja piiratud juurdepääs laenudele;
24. rõhutab, et ELi toiduga kindlustatuse tagamise tegevuskava lahutamatu osa peab moodustama strateegia ELi energiasõltuvuse vähendamiseks Venemaa tarnetest, sealhulgas täielik loobumine projektidest Nord Stream ja Nord Stream 2, säilitades sealjuures ELi energiajulgeoleku;
25. kutsub komisjoni üles hindama, kas täiendava rahalise toetuse pakkumine kõige enam mõjutatud sektoritele on võimalik ja teostatav, ning võtma kiireloomulisi, sihipäraseid ja ajutisi meetmeid, et aidata põllumajandustootjatel väetiste järsu hinnatõusuga toime tulla;
26. märgib, et sõltuvuse vähendamiseks keemilistest väetistest tuleks võimalikult kiiresti ja ulatuslikult hakata kasutama alternatiivseid orgaanilistest allikatest pärit toitaineid ja toitainete ringlust; kutsub komisjoni üles tegelema selle lahenduse õiguslike ja praktiliste takistustega, et vähendada sõltuvust väetiste impordist, minnes kõigepealt üle orgaanilistele väetistele ja seejärel toetades ELi tasandil täiendavalt teadusuuringuid ja uusi uuendusi; kutsub komisjoni eelkõige üles võtma vajalikke meetmeid, sealhulgas seadusandlikke meetmeid, et tõhustada reoveesettest, töödeldud sõnnikust, biosöest ja putukasõnni­ kust saadud orgaaniliste väetisetoodete kasutamist keemiliste väetiste asendamiseks kooskõlas strateegia „Talust taldrikule“ eesmärkidega;
27. rõhutab, et kestlikkus ja suurem ringlus on põllumajanduses seotud, kui vähendatakse sõltuvust fossiilkütustest, imporditud energiast ja keemilistest väetistest ning minnakse üle keskkonnahoidlikumatele ja taastuvatele alternatiividele;
28. palub, et komisjon tõstaks kooskõlas väetiste piirmääradega loomasõnnikust pärit lämmastiku, näiteks RENURE ehk sõnnikust saadava taaskasutatava lämmastiku kasutamise piirmäärasid, et pakkuda keemiliste väetiste kasutamisele alternatiive; palub, et komisjon kaaluks ajutise erandi tegemist, et väetiste hinda kiiresti alandada, kuid pingutaks ka pikemaajalise raamistiku nimel, et suurendada põllumajandusettevõtetes ringlust ja vähendada sõltuvust kolmandate riikide ressurssidest;
29. kutsub komisjoni üles andma liikmesriikidele voli lubada põllumajandustootjatele ajutiselt põllumajanduslikku tootmist ökoloogilise kasutuseesmärgiga maa-aladel, kasutades vajaduse korral ka taimekaitsevahendeid ja väetisi;
30. tunnistab erakorralistest oludest tingitud tungivat vajadust ajutiste ja tagasipööratavate meetmete järele, et suurendada ELis 2022. aasta saagikoristushooajal tootmist ning aidata seeläbi kaasa ELi toiduga kindlustatusele; kutsub komisjoni üles kiirendama haldusmenetlusi, mis võimaldavad kasutada ÜPP üleminekuaastal valgukultuuride inim- või loomatoiduks kasvatamisel kesamaad, pidades silmas vajadust tulla toime peagi tekkiva valgukultuuride puudusega, suurendamata sõltuvust sisenditest; nõuab sellega seoses, et eelistataks valgukultuure; kutsub komisjoni üles olukorda õigeaegselt uuesti hindama ja tegema vajaduse korral 2023. aastaks ettepanekuid täiendavate asjakohaste meetmete kohta;
31. on seisukohal, et istutussüsteeme tuleks hinnata ja edasi arendada, et toota 2022. aasta kasvuhooajal rohkem isekasvatatud toitu ja sööta, tõhustada tootmissüsteeme ning võimaldada keskpikas ja pikas perspektiivis liikuda suurema sõltumatuse suunas;